ທ່ານນາງ Hillary Clinton ໄດ້ຊົມເຊີຍຄຳຕັດສິນຂອງ PCA
(ພາບປະກອບ)
ວັນທີ 12/07, ພາຍຫຼັງ PCA ອອກຄຳຕັດສິນກ່ຽວກັບເລື່ອງຟີລິບປີນ ຮ້ອງຟ້ອງ ຈີນ ກ່ຽວຂ້ອງເຖິງການຂັດແຍ້ງກັນຢູ່ທະເລຕາເວັນອອກ, ກະຊວງການຕ່າງປະເທດອາເມລິກາ ໄດ້ອອກຖະແຫຼງການຢືນຢັນຄຳສັດຕິນຂອງ PCA ວ່າແມ່ນການປະກອບສ່ວນສຳຄັນສຳລັບຈຸດໝາຍລວມຂອງມາດຕະການສັນຕິພາບໃຫ້ບັນດາບັນຫາການຂັດແຍ້ງກັນຢູ່ທະເລຕາເວັນອອກ. ອາເມລິກາ ກະຕຸກຊຸກຍູ້ທຸກຝ່າຍທີ່ມີຄຳຖະແຫຼງປະກາດອະທິປະໄຕຫຼີກລ້ຽງບັນດາຄຳຖະແຫຼງ ຫຼື ການກະທຳເກາະຜິດພາຍຫຼັງ PCA ອອກຄຳຕັດສິນ. ວັນທີ 12/07, ທຳນຽບຂາວໄດ້ຖະແຫຼງຄຳຕັດສິນຂອງ PCA ຕ້ອງໄດ້ຖືເປັນຄຳຕັດສິນສຸດທ້າຍ ແລະ ມີລັກສະນະບັງຄັບດ້ານກົດໝາຍ.
ແລະກໍໃນວັນດຽວກັນ, ຜູ້ສະໝັກຮັບເລືອກຕັ້ງຂອງພັກປະຊາທິປະໄຕ ໃນການເລືອກຕັ້ງເປັນປະທານາທິບໍດີອາເມລິກາ ໃນປີ 2016, ທ່ານນາງ Hillary Clinton ໄດ້ຊົມເຊີຍຄຳຕັດສິນຂອງ PCA. ຕາມທ່ານນາງແລ້ວ, ທຸກຝ່າຍຕ້ອງເຄົາລົບຄຳຕັດສິນດັ່ງກ່າວ ແລະ ສືບຕໍ່ເດີນຕາມມາດຕະການສັນຕິພາບເພື່ອແກ້ໄຂການຂັດແຍ້ງກັນ. ທີ່ປຶກສາຂອງຜູ້ສະໝັກຮັບເລືອກຕັ້ງເປັນປະທານາທິບໍດີພັກສາທາລະນະ Donald Trump ໃຫ້ຮູ້ວ່າ, ທ່ານ Donald Trump ກໍກະຕຸກຊຸກຍູ້ບັນດາຝ່າຍຕ້ອງເຄົາລົບຄຳຕັດສິນຂອງ PCA ໃນກໍລະນີຮ້ອງຟ້ອງຂອງຟີລິບປີນ.
ວັນທີ 12/07, ທ່ານລັດຖະມົນຕີການຕ່າງປະເທດຍີ່ປຸ່ນ Fumio Kishida ໄດ້ອອກຖະແຫຼງການໂດຍຖືວ່າ, ຄຳຕັດສິນຂອງ PCA ແມ່ນຄຳຕັດສິນສຸດທ້າຍ ແລະ ມີລັກສະນະບັງຄັບດ້ານກົດໝາຍ, ຕາມນັ້ນແລ້ວ, ບັນດາຝ່າຍຕ້ອງເຄົາລົບຄຳຕັດສິນດັ່ງກ່າວ.
ທ່ານລັດຖະມົນຕີການຕ່າງປະເທດຟີລິບປີິນ Perfecto Yasay ໄດ້ອອກຖະແຫຼງການຊົມເຊີຍຄຳຕັດສິນຂອງ PCA, ພ້ອມທັງຮຽກຮ້ອງໃຫ້ທຸກຝ່າຍຄວນລະງັບໃຈ. ຟີລິບປີນ ຢືນຢັນການເຄົາລົບຄຳຕັດສິນທີ່ມີລັກສະນະບາດລ້ຽວນີ້, ຖືນີ້ແມ່ນການປະກອບສ່ວນສຳຄັນເຂົ້າໃນບັນດາຄວາມມານະພະຍາຍາມທີ່ພວມດຳເນີນເພື່ອແນໃສ່ແກ້ໄຂບັນດາການຂັດແຍ້ງກັນຢູ່ທະເລຕາເວັນອອກ.
ກະຊວງການຕ່າງປະເທດສິງກະໂປ ກໍອອກຖະແຫຼງການຮຽກຮ້ອງທຸກຝ່າຍຕ້ອງເຄົາລົບຢ່າງຄົບຖ້ວນບັນດາຂັ້ນຕອນດ້ານກົດໝາຍ ແລະ ການທູດ, ລະງັບໃຈ ແລະ ຫຼີິກລ້ຽງການດຳເນີນບໍ່ວ່າການເຄື່ອນໄຫວໃດໆທີ່ອາດຈະເຮັດໃຫ້ຄວາມເຄັ່ງຕຶງໃນພາກພື້ນເພີ່ມຂຶ້ນ. ສິງກະໂປ ສະໜັບສະໜູນການແກ້ໄຂບັນດາການຂັດແຍ້ງກັນແມ່ນໃຫ້ເໝາະສົມກັບບັນດາຫຼັກການທີ່ໄດ້ຮັບການຮັບຮູ້ຂອງກົດໝາຍສາກົນ, ລວມທັງ UNCLOS.
ໃນຂະນະນັ້ນ, ວັນທີ 12/07, ກະຊວງການຕ່າງປະເທດຈີນ ໄດ້ອອກຖະແຫຼງການຢືນຢັນວ່າ ປະເທດນີ້ບໍ່ຍອມຮັບຄຳຕັດສິນຂອງ PCA.
(ແຫຼ່ງຄັດຈາກ VOV)